《越中五咏·离席》
宋代·林概

何处骊驹杂楚歌，楚人归思吒云萝。
河阳望竟妾心远，金谷别云郎恨多。
往事一春空物态，闲情千里旧风波。
归时莫听陇头水，肠断不禁年少何。

作者简介：字端甫，福清人，高之子也。景祐进士，试礼部第一，以秘书省校书郎知长兴县。后官至集贤校理，卒。所著有史论百篇，《辨国语》四十篇。子旦。旦，字次中，嘉祐进士。熙宁中，由著作佐郎，历监察御史里行，甫五月，以论李定事罢。久之，乃起签书淮南判官。元祐初，复拜殿中侍御史，甫莅职，即疏论：蔡确、章惇既去，其余党常怀丑正恶直之心，愿留宸虑，以折邪谋”。又论“吕惠卿、邓绾虽贬斥，未足尽其罪，乞投散地，以谢天下。”旦在台，多所弹纠，悉协公论。出为淮南转运使。子肤，亦有名，坐元符上书，陷党籍。